text: To små næsehorn flyttes
  28 marts 2011 kl. 23.56
  Givskud Zoo flytter tre tons næsehorn i tirsdag.
  Tirsdag flytter Givskud Zoos to små næsehorn "Zola" og "Max" hjemmefra. 
  "Små" - er måske meget sagt. De vejer efterhånden 1,5 tons hver.
  Zola blev født den 11. januar 2005. Hun var dengang det første næsehorn, der blev født i et dansk zoologisk anlæg i mere end 25 år. 
  Allerede den 12. december 2006 fik Givskud Zoo næsehornsunge nummer to, nemlig Max.
  Faren til Zola og Max er desværre død af alderdom for et par år siden.
  Derfor skal Givskud Zoo skal have en ny avlshan i løbet af den kommende sæson. 
  Det betyder også, at det nu er på tide, at de to unger flytter hjemmefra. 
  Zola for at komme væk fra sin mor, og Max for at undgå for store problemer med den nye han i flokken. 
  Zola skal til en stor safaripark i det nordlige Spanien, Parque de la Naturaleza Cabarceno. 
  Max skal til Zoo la Boissière du Doré i Frankrig. 
  - Det er vores håb, at Zola og Max kan være med til at sikre fremtiden for næsehorn i fangenskab. Det skal ses i lyset af, at den illegale jagt på næsehorn i Afrika igen er i voldsom stigning. I de sidste tre år er der skudt mere end 800 næsehorn af krybskytter, og alene i 2011 er der allerede skudt 70, siger direktør Richard Østerballe fra Givskud Zoo.
  Når Zola og Max er væk, er der 5 næsehorn tilbage.
  